อมตะฯเปิดข่าวดี17นี้
ลูกเวียดนามเข้าเกณฑ์โฮลดิงขายหุ้นไตรมาส1พร้อมซีเคฯ
14 ม.ค. 2556

ลูกเวียดนามเข้าเกณฑ์โฮลดิงขายหุ้นไตรมาส1พร้อมซีเคฯ
อมตะฯ ควง “จรัมพร” แถลงข่าว 17 ม.ค. นำบริษัทลูกในเวียดนามเข้าตลาดหุ้นไทยตามเกณฑ์โฮลดิง ด้าน ตลท.ชี้จุดเด่นหุ้นไอพีโอปีนี้มีความหลากหลายบริษัทน่าสนใจ 
นายวิบูลย์ กรมดิษฐ์ กรรมการและประธานเจ้าหน้าที่การตลาด บริษัท อมตะ คอร์ปอเรชัน (AMATA) เปิดเผยว่า ในวันที่ 17 ม.ค.นี้ บริษัทจะแถลงรายละเอียดของการนำบริษัทย่อย คือ บริษัท อมตะ วีเอ็น (AVN) ซึ่งประกอบธุรกิจอยู่ในประเทศเวียดนาม เข้าจดทะเบียนในตลาดหลักทรัพย์แห่งประเทศไทย โดยใช้เกณฑ์โฮลดิง คอมพานี 
ประธานเจ้าหน้าที่การตลาด กล่าวว่า ล่าสุดคณะกรรมการบริษัท อมตะฯ ได้ให้นางสมหะทัย พานิชชีวะ ประธานเจ้าหน้าที่ฝ่ายพัฒนาธุรกิจ ลาออกจากบริษัท เพื่อเตรียมตัวรับตำแหน่งประธานเจ้าหน้าที่บริหาร บริษัท อมตะ วีเอ็น 
ทั้งนี้ อมตะ วีเอ็น จะเสนอขายหุ้นให้ประชาชนครั้งแรก (ไอพีโอ) ระดมทุนเข้าตลาดหลักทรัพย์ภายในไตรมาสแรกปีนี้ ซึ่งเป็นช่วงเวลาเดียวกับบริษัท ซีเคพาวเวอร์ (CKP) ที่มีการใช้เกณฑ์โฮลดิงเข้าตลาดหลักทรัพย์เช่นเดียวกัน 
แหล่งข่าวจากวงการตลาดทุน เปิดเผยว่า อมตะ วีเอ็น และซีเคพาวเวอร์ มีฝ่ายวาณิชธนกิจ ธนาคารไทยพาณิชย์ เป็นหนึ่งในที่ปรึกษาทางเงินและแกนนำในการจัดจำหน่ายและรับประกันการจำหน่ายหุ้นร่วมกับบริษัทอื่น ซึ่งคาดว่าอมตะ วีเอ็น จะยื่นแบบแสดงรายการข้อมูล (ไฟลิง) ต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้ภายใน 12 เดือนนี้ 
ในวันที่ 17 ม.ค.นี้ นอกจากผู้บริหารอมตะฯ อาทิ นายวิษณุ เครืองาม ประธานกรรมการ และนายวิกรม กรมดิษฐ์ กรรมการผู้จัดการ จะแถลงข่าวแล้ว นายจรัมพร โชติกเสถียร กรรมการและผู้จัดการ ตลาดหลักทรัพย์ ก็จะร่วมแถลงข่าวถึงความสำเร็จครั้งนี้ด้วย 
ด้าน AVN เป็นบริษัทโฮลดิงที่ก่อตั้งขึ้นเพื่อถือหุ้นในบริษัท อมตะ เวียดนาม สัดส่วนประมาณ 70% โดย AVN มีทุนจดทะเบียนชำระแล้วจำนวน 460 ล้านบาท มีมูลค่าที่ตราไว้ (พาร์) หุ้นละ 0.50 บาท 
ขณะที่บริษัทอมตะ เวียดนาม ประกอบธุรกิจนิคมอุตสาหกรรมในเวียดนาม มีพื้นที่รวมเกือบ 1 หมื่นไร่ แบ่งการพัฒนาออกเป็น 2 เฟส โดยเฟสแรกเหลือพื้นที่ขายเพียง 625 ไร่ ส่วนเฟส 2 อยู่ระหว่างการวางแผนพัฒนาพื้นที่อีกกว่า 9,000 ไร่ และคาดว่าจะเริ่มรับรู้รายได้ตั้งแต่ปี 2557 เป็นต้นไป
นายชนิตร ชาญชัยณรงค์ รองผู้จัดการ สายงานผู้ออกหลักทรัพย์และบริษัทจดทะเบียน ตลาดหลักทรัพย์ เปิดเผยว่า ปี 2556 ยังเป็นปีที่ดีมากของหุ้นไอพีโอต่อเนื่องจากปี 2555 โดยปีนี้มีจุดเด่นตรงที่บริษัทมีความหลากหลายและบริษัทมีความน่าสนใจ 
นอกจากนี้ ยังเป็นปีที่มีการออกกองทุนอสังหาริมทรัพย์จำนวนมากด้วย เพราะเป็นปีสุดท้ายที่จะเปลี่ยนเป็นการออกกองทรัสต์เพื่อการลงทุนในอสังหาริมทรัพย์ (REIT) และมีการออกกองทุนรวมโครงสร้างพื้นฐานอีกเป็นจำนวนมาก โดยจะมีกองแรก คือ กองทุนรวมโครงสร้างพื้นฐานระบบขนส่งมวลชนทางราง บีทีเอสโกรท (BTSGIF)
นายชนิตร กล่าวว่า ในปี 2556 บริษัทที่ผ่านเกณฑ์โฮลดิง ซึ่งเป็นบริษัทที่ทำธุรกิจในต่างประเทศแต่เข้า ตลท.เป็นครั้งแรก โดยเริ่มจากบริษัทไทยที่ไปประกอบกิจการในประเทศลาว และเวียดนาม ขณะเดียวกันยังมีบริษัทขนาดใหญ่ที่เป็นผู้นำของอุตสาหกรรมในประเทศและแบรนด์สินค้าชื่อดังที่รอขายหุ้นไอพีโออยู่ 
“ตอนนี้มีบริษัทที่รอขายหุ้นไอพีโอทั้งหมด 14 บริษัท แบ่งเป็นเข้าตลาดหลักทรัพย์ 5 บริษัท ตลาดหลักทรัพย์เอ็ม เอ ไอ 8 บริษัท และกองทุนรวมโครงสร้างพื้นฐาน 1 กอง รวมทั้งยังมีบริษัทที่รอกำไรปี 2555 เตรียมยื่นไฟลิงในไตรมาสแรกและไตรมาส 2 เกือบ 20 บริษัท แบ่งเป็น ตลาดหลักทรัพย์ 10 บริษัท ตลาดหลักทรัพย์เอ็ม เอ ไอ 5 บริษัท และกองทุนอีก 4 กอง”